Vil ha firedagersuke: – Folk sliter seg ut og blir sykmeldte 
Det er på overtid å snakke om kortere arbeidstid, mener Lan Marie Berg. Hun mener firedagesuke er svaret på stresset småbarnsfamilier sliter med. – Folk sliter seg ut og blir sykemeldte av tidsklemmen. Det går utover folks psykiske helse. Det koster også samfunnet enormt mye, sier Berg. Hun mener det er en politisk prioritering å gi nordmenn mer frihet. Nylig skrev VG om Gullfaks barnehage der de ansatte jobber firedagersuker, men får betalt som om de jobber fullt. Berg viser til tall fra SSB som viser at nesten én av tre melder at jobben tar så mye tid eller energi at det går utover privatlivet. – Flere velger å ikke få flere barn på grunn av tidspress. Vi trenger mange flere sykepleiere og lærere, men arbeidspresset er så stort at mange forlater yrket. Samfunnet har blitt rikere, uten at vi har fått mer fritid. Det er på overtid å snakke om kortere arbeidstid, sier hun. – Særlig unge mellom 25 og 39 blir utbrent og er mindre lykkelige enn før. Samtidig skal unge jobbe til de er godt over 70, legger hun til. – Må også se på pengene man slipper å bruke MDG vil prøve ut flere varianter av kortere arbeidstid, sier MDG-nestlederen. – I første omgang trenger man erfaringer om hvordan dette fungerer og finne gode løsninger – enten det dreier seg om firedagersuke, 6-timersdag eller mer fleksible varianter, sier Berg. I Stavanger-barnehagen har firedagers arbeidsuke en prøveperiode på to år. Men så ble det politisk skifte, og den nye ordføreren har varslet at det vil bli slutt på firedagersuke etter prøveperioden. Lan Marie Berg mener at staten bør ha ansvar for å gjennomføre forsøk i offentlig sektor.  – Per nå har alle forsøk med kortere arbeidstid i Norge vært kommunale initiativ, og forsøk i kommunene blir veldig sårbare for at det politiske flertallet skifter. Men firedagers arbeidsuke kommer ikke uten kostnad. I Stavanger har barnehagen måttet ansette 3,5 nye stillinger for å kompensere for at de ansatte kun jobber firedagersuker. – Hvem skal betale, og hvor skal pengene tas fra? – Man må også se på pengene man slipper å bruke på at folk blir syke av stress og press. Staten bruker 53 milliarder årlig på sykmeldinger. Kortere arbeidstid kan gjøre at færre blir utbrente, mener Berg. Mener det kan øke rekrutteringen til belastende yrker På spørsmål om det er realistisk, svarer hun at det er realistisk og nødvendig å se på kortere arbeidstid. – Jeg opplever at alle partiene på Stortinget vil ha få folk til å stå lengre i jobb og få flere til å velge tradisjonelt belastende yrker, og da er kortere arbeidstid et av tiltakene man må diskutere. MDG kommer til å fremme forslag på Stortinget i løpet av våren om å ha prøveprosjekter i offentlig sektor i statlig regi. Det har vært gjort mange forsøk i ulike land med firedagersuker og sekstimersdager, og resultatene har vært gode, sier Berg. Det er selvsagt noen utfordringer man må løse, påpeker hun.  – En sykepleier kan ikke bare «effektivisere», så hvis de skal ha kortere arbeidstid, trenger man mer arbeidskraft.  Kortere arbeidstid kommer til å bli en av de viktigste sakene på MDGs landsstyremøte 15. mars og opp mot landsmøtet i mai, sier hun. Arbeidsministeren: – Mangler folk Arbeids- og inkluderingsminister Tonje Brenna (Ap) sier at det allerede er mange ulike arbeidstidsordninger i dag. Hun mener det er partene – og ikke staten, som bør ta initiativ til forsøk med kortere arbeidstid. – Fremover vil det være stort behov for alle hoder og hender, i både offentlig og privat sektor. Det meste innen helse og velferd. Færre dager og timer vil skape et enda større behov på noe vi allerede mangler, nemlig folk. Hun påpeker at MDG var enige i pensjonsforliket forrige uke – som innebærer at folk må jobbe lenger. – Regjeringen er opptatt av et arbeidsliv man kan stå i lenge, uten å bli slitt ut mentalt eller fysisk. Forrige uke fikk vi derfor enighet i pensjonsforliket hvor MDG er med, om at vi skal se på hvordan vi videre kan legge enda bedre til rette for dette.
MDGs landsmøte vil diskutere kortere arbeidstid som en viktig sak, ifølge nestleder Lan Marie Berg. MDG ønsker å prøve ut varianter som firedagersuke, 6-timersdag, eller fleksible alternativer for å øke livskvalitet og skape bedre balanse mellom jobb og fritid. Kortere arbeidstid kan øke rekruttering til belastende yrker, mener Berg. MDG planlegger å fremme forslag om prøveprosjekter med kortere arbeidstid i offentlig sektor.